তথ্যবিবরণী নম্বর : ৫১২০

**বাংলাদেশের অর্থনীতি সঠিক পথে রয়েছে**

**-- সমাজকল্যাণ মন্ত্রী**

ঢাকা,১৫ পৌষ (৩০ ডিসেম্বর) :

সমাজকল্যাণ মন্ত্রী নুরুজ্জামান আহমেদ বলেছেন, করোনার অভিঘাত সফলভাবে মোকাবিলা করে বাংলাদেশের অর্থনীতি সঠিক পথে রয়েছে। দেশের ভৌত অবকাঠামো ও সামাজিক নিরাপত্তা খাতে গৃহীত উন্নয়ন কর্মসূচিসমূহও সফলভাবে বাস্তবায়িত হচ্ছে।

আজ রাজধানীর আশকোনাস্থ নর্দার্ন বিশ্ববিদ্যালয়, মিলনায়তনে 'Business Management and Social Sciences: Challenges and Ways Forward in the Post-Pandemic Era' শীর্ষক আন্তর্জাতিক সম্মেলনের সমাপনী অনুষ্ঠানে প্রধান অতিথির বক্তৃতাকালে মন্ত্রী এসব কথা বলেন।

মন্ত্রী বলেন, করোনা মহামারির সময়ে বিশ্বের অধিকাংশ দেশের অর্থনীতি যখন টালমাটাল, তখনও বাংলাদেশের প্রবৃদ্ধি ছিল ধনাত্মক। বৈশ্বিক মন্দা চলাকালীনও দেশের মেগা প্রকল্পসমূহ থেমে থাকেনি। প্রধানমন্ত্রী শেখ হাসিনার দৃঢ় নেতৃত্বে ইতোমধ্যে পদ্মা সেতু ও মেট্রোরেল উদ্বোধন হয়েছে।

মন্ত্রী আরো বলেন, ভৌত অবকাঠামোগত উন্নয়নের পাশাপাশি করোনা পরবর্তী সংকট থেকে উত্তরণের জন্য সরকার সামাজিক নিরাপত্তা কর্মসূচিতে বরাদ্দ বাড়িয়ে উপকারভোগীর সংখা বাড়িয়েছে। তিনি করোনা পরবর্তী চ্যালেঞ্জ মোকাবিলায় সরকারের পাশাপাশি বেসরকারি সংস্থা, গবেষণা প্রতিষ্ঠানসহ সংশ্লিষ্ট সকলকে একযোগে কাজ করার আহ্বান জানান।

অনুষ্ঠানে সভাপতিত্ব করেন নর্দার্ন বিশ্ববিদ্যালয়ের উপাচার্য অধ্যাপক ড. আনোয়ার হোসেন।

#

জাকির/এনায়েত/রফিকুল/সেলিম/২০২২/২১২০ ঘণ্টা

তথ্যবিবরণী নম্বর: ৫১১৯

**পদ্মা সেতু বাংলাদেশের মর্যাদার প্রতীক**

**-- আইনমন্ত্রী**

ঢাকা,১৫ পৌষ (৩০ ডিসেম্বর) :

আইন, বিচার ও সংসদ বিষয়ক মন্ত্রী আনিসুল হক বলেছেন, প্রধানমন্ত্রী শেখ হাসিনা পদ্মা সেতু নির্মাণ করেছেন। এটি শুধু একটি সেতু নয়, এটি বাংলাদেশের জনগণের নিজেদের শক্তিতে বড় কিছু করার প্রতীক। বর্তমান সরকারের কাছে কিছুই অসম্ভব নয়, সেটা প্রমাণ করার একটি প্রতীক হচ্ছে পদ্মা সেতু। তিনি বলেন, পদ্মা সেতু বাংলাদেশের মর্যাদার প্রতীক। এই একটি সেতু নির্মাণের কারণে সারা বিশ্বে বাংলাদেশের মর্যাদা বৃদ্ধি পেয়েছে।

আজ রাজধানীর ওসমানী স্মৃতি মিলনায়তনে ঢাকাস্থ কসবা সমিতির নবনির্বাচিত কার্যনির্বাহী পরিষদের অভিষেক, গুণীজন সংবর্ধনা ও কৃতি শিক্ষার্থীদের পুরস্কার বিতরণ অনুষ্ঠানে প্রধান অতিথির বক্তৃতায় মন্ত্রী এসব কথা বলেন।

মন্ত্রী বলেন, প্রধানমন্ত্রী শেখ হাসিনার সরকার গত জুন মাসে পদ্মা সেতু চালু করেছেন, ২৮ ডিসেম্বর ঢাকায় মেট্রোরেল চালু করেছেন, আগামী কিছু দিনের মধ্যে কর্ণফুলী ট্যানেল ও ফোর লেন রাস্তার উদ্বোধন করবেন। তাঁর নেতৃত্বে বাংলাদেশ এখন অনেক এগিয়ে গেছে। সরকার সেই অবস্থান ধরে রাখতে চায়। শেখ হাসিনা ২০৪১ সালে একটি স্মার্ট বাংলাদেশ গড়ে তুলতে চায়। এজন্য যা করা প্রয়োজন, সেটা আমাদের করতে হবে।

আইন ও বিচার বিভাগের সচিব মোঃ গোলাম সারওয়ারের সভাপতিত্বে অনুষ্ঠানে পররাষ্ট্র সচিব মাসুদ বিন মোমেন, কসবা উপজেলা পরিষদের চেয়ারম্যান অ্যাডভোকেট রাশেদুল কাওসার ভূঁইয়া জীবন, উত্তরা গ্রুপের চেয়ারম্যান মতিউর রহমান মিন্টু, প্রকৌশলী কবির আহমেদ ভূঁইয়া প্রমুখ বক্তৃতা করেন।

অনুষ্ঠানে আইনমন্ত্রী আনিসুল হকের মাতা মরহুমা জাহানারা হক ও পররাষ্ট্র সচিব মাসুদ বিন মোমেনসহ চারজনকে গুণীজন সংবর্ধনা দেওয়া হয় এবং কৃতি শিক্ষার্থীদের মাঝে পুরস্কার বিতরণ করা হয়।

#

রেজাউল/এনায়েত/রফিকুল/সেলিম/২০৪৫ ঘণ্টা

তথ্যবিবরণী নম্বর : ৫১১৮

**২০৪১ সালের মধ্যে স্মার্ট বাংলাদেশ গড়তে সরকার দৃঢ় প্রতিজ্ঞাবদ্ধ**

**---শ্রম প্রতিমন্ত্রী**

খুলনা,১৫ পৌষ (৩০ ডিসেম্বর) :

শ্রম ও কর্মসংস্থান প্রতিমন্ত্রী বেগম মন্নুজান সুফিয়ান বলেছেন, শ্রমজীবী মেহনতি মানুষের জীবনমানের উন্নয়ন ঘটিয়ে প্রধানমন্ত্রী শেখ হাসিনার নেতৃত্বে ২০৪১ সালের মধ্যে উন্নতসমৃদ্ধ স্মার্ট বাংলাদেশ গড়তে সরকার দৃঢ় প্রতিজ্ঞাবদ্ধ। তিনি বলেন, শ্রমজীবী মানুষের পাশে থেকে আজ ৫০ বছর তাঁর স্বামী বীর মুক্তিযোদ্ধা আবু সুফিয়ানের আদর্শ এবং স্বপ্নের বাস্তবায়ন করছেন। তিনি জীবনের বাকি দিনগুলো শ্রমজীবী অসহায় মেহনতি মানুষের কল্যাণে কাটিয়ে দিতে চান।

আজ বিকেলে দৌলতপুর বেবিস্ট্যান্ডে আন্তর্জাতিক খ্যাতিসম্পন্ন প্রখ্যাত শ্রমিক নেতা অধ্যাপক আবু সুফিয়ান (বীর প্রতীক) এর ৫০তম শাহাদতবার্ষিকী উপলক্ষ্যে আয়োজিত স্মরণ সভায় সভাপতির বক্তৃতায় প্রতিমন্ত্রী এসব কথা বলেন।

প্রতিমন্ত্রী বলেন, অধ্যাপক আবু সুফিয়ান বঙ্গবন্ধুর আদর্শ হৃদয়ে ধারণ করে শ্রমজীবী মানুষের জন্য জীবন দিয়ে গেছেন। দেশের মানুষের জন্য জাতির পিতার ত্যাগ যেমন বৃথা যায়নি, তেমনি শ্রমজীবী মানুষের জন্য শ্রমিক নেতা আবু সুফিয়ানের ত্যাগ বৃথা যায়নি।

স্মরণ সভায় প্রধান অতিথি ছিলেন খুলনা সিটি করপোরেশনের মেয়র তালুকদার আব্দুল খালেক। অন্যান্যের মধ্যে খুলনা মহানগর আওয়ামী লীগের সাধারণ সম্পাদক এমডি এ বাবুল রানা, সহ-সভাপতি মো. আলহাজ শহিদুল ইসলাম, নূর ইসলাম বন্দ, বেগ লিয়াকত আলী, যুগ্ম সাধারণ সম্পাদক আশরাফুল ইসলাম, সাংগঠনিক সম্পাদক শেখ ফারুক আহমেদ, দৌলতপুর থানা আওয়ামী লীগের সভাপতি শেখ সৈয়দ আলী প্রমুখ বক্তৃতা করেন।

পরে প্রতিমন্ত্রী দৌলতপুর বেবিট্যাক্সি সিএনজি চালিত অটোরিকশা থ্রি-হুইলার ড্রাইভার্স ইউনিয়নের উদ্যোগে ইউনিয়নের মৃত ১৫ সদস্যদের পরিবারের হাতে ৯৫ হাজার টাকার অনুদানের চেক তুলে দেন।

প্রতিমন্ত্রী এর আগে দুপুরে শিরোমণি এলাকায় গিলাতলা নজরুল থিয়েটার ক্লাব আয়োজিত শেখ রাসেল স্মৃতি নৌকা বাইচ প্রতিযোগিতার উদ্বোধন অনুষ্ঠানে প্রধান অতিথি হিসেবে যোগ দেন। অনুষ্ঠানের উদ্বোধক ছিলেন খুলনা সিটি করপোরেশনের মেয়র তালুকদার আব্দুল খালেক, সম্মানিত অতিথি হিসেবে উপস্থিত ছিলেন সাবেক মৎস্য ও প্রাণিসম্পদ মন্ত্রী নারায়ণ চন্দ্র চন্দ, বিশেষ অতিথি হিসেবে উপস্থিত ছিলেন মহানগর আওয়ামী লীগের সাধারণ সম্পাদক এমডি এ বাবুল রানা। পরে  অতিথিগণ মনোজ্ঞ নৌকা বাইচ উপভোগ করেন এবং বিজয়ীদের হাতে পুরস্কার তুলে দেন।

#

আকতারুল/সিরাজ/রফিকুল/আব্বাস/২০২২/১৯৪০ ঘণ্টা

**তথ্যবিবরণী**  নম্বর: ৫১১৭

**জাতির পিতার অবিসংবাদিত নেতৃত্বে বাঙালি জাতি অর্জন করে স্বাধীন সার্বভৌম বাংলাদেশ**

**--আবুল হাসানাত আবদুল্লাহ্**

বরিশাল, ৩০ ডিসেম্বর ২০২২:

পার্বত্য চট্টগ্রাম শান্তি চুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ্ বলেছেন, জাতির পিতা বঙ্গবন্ধু শেখ মুজিবুর রহমানের অবিসংবাদিত নেতৃত্বে বাঙালি জাতি অর্জন করে স্বাধীন-সার্বভৌম বাংলাদেশ। তিনি দলীয় নেতা-কর্মীদের বঙ্গবন্ধুর আদর্শ, স্বাধীনতা সংগ্রাম, ইতিহাস, ঐতিহ্য ও সরকারের উন্নয়ন অগ্রযাত্রানতুন প্রজন্মসহ দেশবাসীর কাছে তুলে ধরার আহ্বান জানিয়েছেন।

আবুল হাসানাত আবদুল্লাহ আজ বরিশাল জেলার আগৈলঝাড়া উপজেলার সেরালে স্থানীয় আওয়ামী লীগের নেতা-কর্মীদের সাথে মতবিনিময়কালে প্রধান অতিথির বক্তৃতায় এসব কথা বলেন।

আবুল হাসানাত আবদুল্লাহ বলেন, প্রধানমন্ত্রী শেখ হাসিনার গতিশীল ও বলিষ্ঠ নেতৃত্বে আর্থসামাজিক খাতে বাংলাদেশের বিস্ময়কর উত্থান ও অগ্রযাত্রা এখন সারাবিশ্বে স্বীকৃত। প্রধানমন্ত্রী শেখ হাসিনা জাতীয় অর্থনীতির আঙ্গিনায় অসীম সাহসী ও দূরদর্শিতার প্রতীক। তিনি বলেন, প্রধানমন্ত্রী শেখ হাসিনার সঠিক দিক নির্দেশনায় দেশকে এগিয়ে নিতে আওয়ামী লীগের প্রতিটি নেতাকর্মীকে সততা, নিষ্ঠা ও আন্তরিকতার সাথে কাজ করতে হবে।

আবুল হাসানাত আবদুল্লাহ বলেন, উন্নত বাংলাদেশ গড়তে ৪র্থ শিল্পবিপ্লব কাজে লাগাতে হবে। নতুন প্রজন্মকে দ্রুত পরিবর্তশীল বিশ্বের সাথে খাপ খাওয়াতে শিক্ষা ব্যবস্থা ঢেলে সাজানো হচ্ছে। তিনি বলেন, বঙ্গবন্ধু হত্যা-মামলা, যুদ্ধাপরাধ ও মানবতাবিরোধী অপরাধসহ চাঞ্চল্যকর অন্যান্য মামলার রায় প্রদানের মাধ্যমে দেশে সুশাসন প্রতিষ্ঠিত হয়েছে। তিনি আরো বলেন, দেশের উন্নয়ন, শান্তি-শৃঙ্খলা, নিরাপত্তা ও প্রগতির ধারাকে বাধাগ্রস্ত করতে দেশবিরোধী চক্র দেশে-বিদেশে ষড়যন্ত্র করছে। তিনি এসব ষড়যন্ত্রকারীদের রুখে দিতে স্থানীয় আওয়ামী লীগ নেতা-কর্মীদের প্রতি আহ্বান জানান। তিনি সংগঠনের কার্যক্রম আরো গণমুখী ও বরিশালবাসীর সার্বিক জীবনমান উন্নয়নে দলীয় নেতাকর্মীদেরকে ত্যাগের মনোভাব নিয়ে স্ব স্ব দায়িত্ব পালনের পরামর্শ দেন।

#

আহসান/সিরাজ/রফিকুল/লিখন/২০২২/১৯২৪ ঘণ্টা

তথ্যবিবরণী নম্বর : ৫১১৬

**স্বাধীনতাবিরোধীরা চায় না বাংলাদেশ আত্মমর্যাদাশীল জাতি হোক**

**---মুক্তিযুদ্ধ বিষয়ক মন্ত্রী**

সিলেট,১৫ পৌষ (৩০ ডিসেম্বর) :

মুক্তিযুদ্ধ বিষয়ক মন্ত্রী আ ক ম মোজাম্মেল হক বলেছেন, স্বাধীনতাবিরোধীরা চায় না বাংলাদেশ আত্মমর্যাদাশীল জাতি হোক। স্বাধীনতাবিরোধীরা পরাজয়ের গ্লানি এখনো ভুলতে পারেনি। তাই সুযোগ পেলেই পাকিস্তানের প্রশংসা করতে কার্পণ্য করে না। যারা বলে পাকিস্তান আমল ভাল ছিল, ব্যালটের মাধ্যমে তাদের রাজনৈতিক কবর রচনা করতে হবে।

আজ সিলেটের জকিগঞ্জ উপজেলায় মোশতাক চৌধুরী মেমোরিয়াল কমিউনিটি ক্লিনিকের উদ্বোধন এবং বিনামূল্যে চিকিৎসাসেবা ও ওষুধ বিতরণ অনুষ্ঠানে প্রধান অতিথির বক্তৃতায় মন্ত্রী এসব কথা বলেন ।

মন্ত্রী বলেন, বীর মুক্তিযোদ্ধাদের কল্যাণে আওয়ামী লীগ সরকারই সবসময় কাজ করেছে এবং করছে। অন্যরা যখন ক্ষমতায় ছিল শুধু লুটপাট করেছে। তিনি বলেন, যাদের কাছে এতিমের টাকা নিরাপদ না তাদের কাছে ১৭ কোটি জনগণের সম্পদও নিরাপদ না। তিনি বলেন, বীর মুক্তিযোদ্ধারা এখন ন্যূনতম ২০ হাজার টাকা করে ভাতা পাচ্ছেন। এছাড়া অসচ্ছল মুক্তিযোদ্ধাদের জন্য ত্রিশ হাজার বীর নিবাস নির্মাণ করে দেয়া হচ্ছে।

বীর মুক্তিযোদ্ধারা বিনামূল্যে হাসপাতালে চিকিৎসাসেবা পাচ্ছেন উল্লেখ করে আ ক ম মোজাম্মেল হক বলেন, জেলা, উপজেলাসহ দেশের বিশেষায়িত হাসপাতালসমূহে চিকিৎসা, ওষুধ, টেস্ট যা প্রয়োজন তার সবই মুক্তিযোদ্ধাদের বিনামূল্যে প্রদান করা হচ্ছে।

মোজাম্মেল হক বলেন, মুক্তিযুদ্ধের সময় যেসব স্থানে যুদ্ধ হয়েছিল সেসব স্থান সংরক্ষণ করা হয়েছে। বধ্যভূমিগুলোও সংরক্ষণ করা হয়েছে। এছাড়া যদি কোনো মুক্তিযোদ্ধা মারা যান তাদের কবর একই রকম ডিজাইনে পাকা করা হবে, যেন ৫০ বছর পরেও একটি কবর দেখে বোঝা যায় এটি একজন বীর মুক্তিযোদ্ধার কবর।

তিনি বলেন, আমাদের চরম দুর্ভাগ্য ১৯৭৫-এর ১৫ আগস্ট স্বাধীনতাবিরোধী পাকিস্তানপ্রেমী মৌলবাদী সাম্প্রদায়িক অপশক্তি সপরিবারে বঙ্গবন্ধুকে হত্যা করে জাতিকে পশ্চাৎপদতার অন্ধকারে নিক্ষেপ করেছে। বঙ্গবন্ধু জীবিত থাকলে বাংলাদেশ অনেক আগেই উন্নত দেশে পরিণত হতো।

যুক্তরাজ্য আওয়ামী লীগের আন্তর্জাতিক বিষয়ক সম্পাদক কাওসার আহমেদ চৌধুরীর সভাপতিত্বে আলোচনা সভায় সিলেট-৫ আসনের সংসদ সদস্য ড. হাফিজ আহমদ মজুমদার, সিলেট অতিরিক্ত জেলা ম্যাজিস্ট্রেট ইমরুল হাসান, সিলেট জেলা আওয়ামী লীগের সহসভাপতি ড. আহমদ আল কবির, জকিগঞ্জ উপজেলা পরিষদ চেয়ারম্যান লোকমান উদ্দিন চৌধুরীসহ স্থানীয় বীর মুক্তিযোদ্ধাবৃন্দ উপস্থিত ছিলেন।

#

মারুফ/সিরাজ/রফিকুল/আব্বাস/২০২২/১৯০২ ঘণ্টা

তথ্যবিবরণী নম্বর : ৫১১৫

**নিরীক্ষা ক্যাডারের বছরব্যাপী প্রশিক্ষণ শুরু**

ঢাকা,১৫ পৌষ (৩০ ডিসেম্বর) :

বিসিএস অডিট এন্ড একাউন্টস ক্যাডারের নবীন কর্মকর্তাদের এক বছরের ডিপার্টমেন্টাল প্রশিক্ষণ শুরু হয়েছে। কম্প্রটোলার এন্ড অডিটর জেনারেল (সিএজি) মুহাম্মদ মুসলিম চৌধুরী আজ রাজধানীর মিরপুরে ফিন্যান্সিয়াল ম্যানেজমেন্ট একাডেমিতে (ফিমা) ৪০তম বিসিএস ব্যাচের কর্মকর্তাদের এ প্রশিক্ষণ উদ্বোধন করেন।

প্রধান অতিথির বক্তৃতায় সিএজি মুসলিম চৌধুরী বলেন, রাষ্ট্রের অর্থ ঠিকভাবে ব্যয় হচ্ছে কি না তা দেখভাল করার ক্ষেত্রে কর্মকর্তাদের জন্য বিশেষায়িত এ প্রশিক্ষণের কোনো বিকল্প নেই। বিষয়টি এতো বিস্তৃত ও ব্যাপক যে এক বছরের কম সময়ে তা সম্পন্ন হয় না। প্রত্যেক কর্মকর্তাকে এ প্রশিক্ষণের মাধ্যমে দেশের অর্থনৈতিক উন্নয়নে ভূমিকা রাখতে নিবেদিতভাবে প্রস্তুত হবার আহ্বান জানান তিনি।

ফিমার মহাপরিচালক আবুল কালাম আজাদের সভাপতিত্বে কন্ট্রোলার জেনারেল অভ একাউন্টস মোঃ নূরুল ইসলাম, কন্ট্রোলার জেনারেল ডিফেন্স ফাইন্যান্স মনোয়ারা হাবিব, সিনিয়র ডেপুটি কম্প্রটোলার এন্ড অডিটর জেনারেল ফাহমিদা ইসলাম অনুষ্ঠানে উপস্থিত ছিলেন।

#

আকরাম/সিরাজ/রফিকুল/আব্বাস/২০২২/২০১৫ ঘণ্টা

**তথ্যবিবরণী**  নম্বর : ৫১১৪

**দলমত নির্বিশেষে সকলকে মুক্তিযুদ্ধের চেতনা ধারণ করতে হবে**

**--আইনমন্ত্রী**

ঢাকা ১৫ পৌষ (৩০ ডিসেম্বর) :

আইন, বিচার ও সংসদ বিষয়ক মন্ত্রী আনিসুল হক বলেছেন, ১৯৭৫ সালের ১৫ আগস্টের পর দীর্ঘ ২১ বছর দেশে আইনের শাসনকে ধূলিসাৎ করার জন্য সবরকম প্রচেষ্টা চালানো হয়েছে। প্রধানমন্ত্রী শেখ হাসিনার সরকার সব অপচেষ্টা ও ষড়যন্ত্র মোকাবিলা করে দেশে আইনের শাসন প্রতিষ্ঠা করেছে। এই আইনের শাসনের ধারাবাহিকতাকে রক্ষা করতে হবে। সেই সঙ্গে দলমত নির্বিশেষে সকলকে মুক্তিযুদ্ধের চেতনা ধারণ করতে হবে।

আজ ঢাকা বিশ্ববিদ্যালয় প্রাঙ্গণে বাংলাদেশ আইন সমিতির ৩৬তম বার্ষিক সম্মেলনে প্রধান অতিথির বক্তৃতায় মন্ত্রী এসব কথা বলেন। সমিতির সভাপতি এ কে এম আফজাল মুনীর অনুষ্ঠানে সভাপতিত্ব করেন।

আইনমন্ত্রী বলেন, পাকিস্তান আমলে  বাঙালিদেরকে দ্বিতীয় শ্রেণির নাগরিক করে রাখা হয়েছিল। এর প্রতিবাদে বঙ্গবন্ধু ১৯৪৮ সাল থেকে বাঙালি জাতির মর্যাদা প্রতিষ্ঠার জন্য আন্দোলন-সংগ্রাম করেছেন। বাংলাদেশকে স্বাধীন করার জন্য বাঙালি জাতিকে তৈরি করেছেন। তারপর  একটি স্বাধীন-সার্বভৌম দেশ দিয়েছেন। অথচ বঙ্গবন্ধুকেই নির্মমভাবে সপরিবারে হত্যা করা হয়েছে।  শুধু তাই নয় তাঁকে  হত্যা করার  পর ইনডেমিনিটি অধ্যাদেশ নামক একটি  কালো আইন জারি করে দীর্ঘ ২১ বছর তাঁর  হত্যাকাণ্ডের  বিচারের পথ রুদ্ধ করে রাখা হয়। এমনকি একটি এজাহার পর্যন্ত দায়ের করা হয়নি।

হাইকোর্ট বিভাগের বিচারপতি মোঃ জাহাঙ্গীর হোসেন, আইন ও বিচার বিভাগের সচিব মোঃ গোলাম সারওয়ার, ঢাকা বিশ্ববিদ্যালয়ের আইন অনুষদের ডিন অধ্যাপক ড. সীমা জামান, অ্যাডভোকেট মোল্লা মোহাম্মদ আবু কাওছার প্রমুখ অনুষ্ঠানে বক্তৃতা করেন।

এর আগে সকালে রাজধানীর বাংলা একাডেমি প্রাঙ্গণে ফিল্ম এলায়েন্স বাংলাদেশ (ফ্যাব) আয়োজিত ‘ফ্যাব ফেস্ট ২০২২’ এর অনুষ্ঠানে প্রধান অতিথির বক্তৃতায় আইনমন্ত্রী আনিসুল হক বলেন, প্রধানমন্ত্রী শেখ হাসিনার সরকার চায় দেশে মুক্তচিন্তা বিকশিত হোক।

বিশিষ্ট সাংস্কৃতিক ব্যক্তিত্ব নাসিরউদ্দিন ইউসুফ বাচ্চুর সভাপতিত্বে অনুষ্ঠানে আইনমন্ত্রী বলেন, বাক-স্বাধীনতা ও সংবাদ ক্ষেত্রের স্বাধীনতা খর্ব করার জন্য ডিজিটাল নিরাপত্তা আইন প্রণয়ন করা হয়নি। বাক-স্বাধীনতা ও সংবাদ ক্ষেত্রের স্বাধীনতার নিশ্চয়তা আমাদের সংবিধানে দেওয়া আছে। কোনো আইন দ্বারা এই স্বাধীনতা খর্ব করা যাবে না।

#

রেজাউল/সিরাজ/রফিকুল/লিখন/২০২২/১৭৪৫ঘন্টা   
তথ্যবিবরণী নম্বর : ৫১১৩

**সাপের মতো খোলস পাল্টায় বিএনপি জোট**

**---তথ্য ও সম্প্রচার মন্ত্রী**

ঢাকা,১৫ পৌষ (৩০ ডিসেম্বর) :

তথ্য ও সম্প্রচার মন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘সাপ যেমন কিছু দিন পর পর চামড়া-খোলস বদলায়, বিএনপির জোটও কিছু দিন পরে পরে খোলস বদলায়। কোনো সময় বিশ দল হয়, বারো দল হয়, এখন বলছে তেত্রিশ দল। কিন্তু তেত্রিশ দলের মধ্যে ত্রিশ টাকে খুঁজে পাওয়া যাবে কি না সন্দেহ আছে, কারণ কয়েকটি হাতে গোনা দল ছাড়া বাকিগুলো আসলে সাইনবোর্ড সর্বস্বদল’ বলেন তিনি।

আজ রাজধানীর গুলিস্তানে বঙ্গবন্ধু এভিনিউতে বাংলাদেশ আওয়ামী লীগ কেন্দ্রীয় কার্যালয়ের সামনে দলের পক্ষ থেকে অবস্থান কর্মসূচিতে অংশ নিয়ে দলের যুগ্ম সাধারণ সম্পাদক হাছান মাহ্‌মুদ এসব কথা বলেন।

বিশৃঙ্খলা করলে প্রতিহত করার ঘোষণা দিয়ে হাছান মাহ্‌মুদ বলেন, ‘বিএনপির যে গণমিছিল, এতে মানুষ আতঙ্কিত। তাদের এই গণ মিছিলের কর্মসূচিতে ঢাকা শহরের মানুষ আতঙ্কিত।’

সম্প্রচার মন্ত্রী বলেন, ‘সরকারি দল হিসেবে আমাদের দলের দায়িত্ব হচ্ছে মানুষের পাশে থাকা। দেশে যাতে শান্তি-শৃঙ্খলা-স্থিতি কেউ বিনষ্ট করতে না পারে, সেজন্য আমরা মাঠে আছি। কেউ যদি বিশৃঙ্খলা সৃষ্টির অপচেষ্টা চালায় এবং তার মিত্ররাও, আমরা জনগণকে নিয়ে প্রতিহত করব।’

তথ্যমন্ত্রী বলেন, ‘জাতিসংঘ, বিশ্বব্যাংক, যুক্তরাষ্ট্র থেকে শুরু করে সমগ্র বিশ্ব আজ প্রধানমন্ত্রী বঙ্গবন্ধুকন্যা শেখ হাসিনার নেতৃত্বে বাংলাদেশের অভূতপূর্ব উন্নয়নের প্রশংসায় পঞ্চমুখ। দেশের মানুষের আশা-আকাঙ্ক্ষা-ভরসার প্রতীক শেখ হাসিনা, তাঁর নেতৃত্বে আবারও জনগণের ভোটে ধস নামানো বিজয়ের মাধ্যমে আওয়ামী লীগ সরকার দেশ পরিচালনায় আসবে ইনশাআল্লাহ।’

#

আকরাম/সিরাজ/রফিকুল/আব্বাস/২০২২/১৭৩০ ঘণ্টা

তথ্যবিবরণী নম্বর : ৫১১২

**কোভিড-১৯ সংক্রান্ত সর্বশেষ প্রতিবেদন**

ঢাকা,১৫ পৌষ (৩০ ডিসেম্বর) :

স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী বুধবার সকাল ৮টা থেকে আজ বৃহস্পতিবার সকাল ৮টা পর্যন্ত ২৪ ঘণ্টায় দেশে ১৩ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৫৮ শতাংশ। এ সময় ২ হাজার ২৫৪ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৩৯ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৮৭ হাজার ৬৮৬ জন।

#

কবীর/সিরাজ/রফিকুল/আব্বাস/২০২২/১৭১০ ঘণ্টা

তথ্যবিবরণী নম্বর : ৫১১১

**শিশু-কিশোরদের উন্নয়ন ও সুরক্ষায় সকলকে এগিয়ে আসতে হবে**

**---ফজিলাতুন নেসা ইন্দিরা**

বরিশাল,১৫ পৌষ (৩০ ডিসেম্বর):

মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, দুষ্কৃতিকারীরা যেন শিশু-কিশোরদের উপর নির্যাতন এবং অন্যায় পথে চালিত করতে না পারে সেদিকে খেয়াল রাখতে হবে। শিশু-কিশোরদের উন্নয়ন ও সুরক্ষায় অভিভাবক ও সমাজের সকলকে এগিয়ে আসতে হবে।

প্রতিমন্ত্রী আজ বরিশাল শিল্পকলা একাডেমি মিলনায়তনে কিশোর কিশোরী ক্লাবের কার্যক্রম ও মতবিনিময় সভায় প্রধান অতিথির বক্তব্যে এসব কথা বলেন।

প্রতিমন্ত্রী বলেন, প্রধানমন্ত্রী শেখ হাসিনার সরকার দেশের সকল ইউনিয়ন ও পৌরসভায় আট হাজার কিশোর কিশোরী ক্লাব স্থাপন করেছে। এই ক্লাব কিশোর-কিশোরীদের বাল্যবিবাহ প্রতিরোধ, জেন্ডার বেইজড ভায়োলেন্স প্রতিরোধ এবং রিপ্রডাক্টিভ হেলথ বিষয়ে প্রশিক্ষণের মাধ্যমে তাদের সচেতন করছে। কিশোর কিশোরীরা ক্লাবে যুক্ত হয়ে বিভিন্ন সৃজনশীল ও সাংস্কৃতিক কার্যক্রমের মাধ্যমে সমাজে ইতিবাচক পরিবর্তন আনতে গুরুত্বপূর্ণ ভূমিকা রাখছে। নিজেদের সুরক্ষা ও অধিকার প্রতিষ্ঠায় তারা আত্মবিশ্বাসী হয়ে উঠছে।

বরিশাল জেলা প্রশাসক মোঃ জাহাঙ্গীর হোসেনের সভাপতিত্বে মতবিনিময় সভায় বিশেষ অতিথি হিসেবে উপস্থিত ছিলেন মহিলা ও শিশু বিষয়ক মন্ত্রণালয়ের সচিব মোঃ হাসানুজ্জামান কল্লোল এবং মহিলা বিষয়ক অধিদপ্তরের মহাপরিচালক ফরিদা পারভীন। স্বাগত বক্তব্য দেন কিশোর কিশোরী ক্লাব স্থাপন প্রকল্প পরিচালক মোঃ তরিকুল আলম।

#

আলমগীর/সিরাজ/রফিকুল/আব্বাস/২০২২/১৭১৪ ঘণ্টা

**তথ্যবিবরণী**  নম্বর : ৫১১০

**২০২৪ সাল নাগাদ রূপপুর পারমাণবিক বিদ্যুৎ কেন্দ্র থেকে জাতীয় গ্রিডে ১২০০ মেগাওয়াট বিদ্যুৎ যোগ হবে**

**----বিদ্যুৎ প্রতিমন্ত্রী**

রূপপুর, পাবনা ১৫ পৌষ (৩০ ডিসেম্বর) :

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, বৈশ্বিক প্রেক্ষাপটে রূপপুর পারমাণবিক বিদ্যুৎ কেন্দ্রের সার্বিক অগ্রগতি সন্তোষজনক। কোভিড-১৯ এর কারণে ছোট-খাটো কিছু প্রভাব পড়লেও সার্বিক কাজের অগ্রগতি আশাব্যঞ্জক। ২০২৪ সাল থেকে রূপপুর পারমাণবিক বিদ্যুৎ কেন্দ্রের প্রথম ইউনিট থেকে জাতীয় গ্রিডে ১২০০ মেগাওয়াট বিদ্যুৎ যোগ হবে।

প্রতিমন্ত্রী গতকাল পাবনা জেলার ঈশ্বরদীর রূপপুর এলাকায় দেশের সবচেয়ে বড় মেগা প্রকল্প রূপপুর পারমাণবিক বিদ্যুৎ কেন্দ্র নির্মাণ ও পিসিবির সঞ্চালন লাইন কাজের অগ্রগতি পরিদর্শনে এসে এসব কথা বলেন।

প্রতিমন্ত্রী বলেন, উন্নত, সমৃদ্ধ ও স্মার্ট বাংলাদেশ নির্মাণে সাশ্রয়ী মূল্যে ক্লিন এনার্জির রূপপুর পারমাণবিক বিদ্যুৎ কেন্দ্র দারুণ ভূমিকা রাখবে। রূপপুর পারমাণবিক বিদ্যুৎ কেন্দ্রের প্রথম ইউনিটের কাজের অগ্রগতি ৮৭%। তিনি আরো বলেন, স্বপ্নটি ছিল বঙ্গবন্ধুর, বাস্তবায়ন করছেন তাঁরই নির্ভীক, ভিশনারি কন্যা প্রধানমন্ত্রী শেখ হাসিনা। বিশ্বের সর্বাধুনিক প্রযুক্তির এই নিউক্লিয়ার পাওয়ার প্ল্যান্ট বাংলাদেশের বিদ্যুৎখাতকে নিয়ে যাবে অনন্য উচ্চতায়।

এ সময় বিদ্যুৎ বিভাগের সচিব মোঃ হাবিবুর রহমান, বাংলাদেশ বিদ্যুৎ উন্নয়ন বোর্ডের চেয়ারম্যান, পিজিসিবির ব্যবস্থাপনা পরিচালক, রূপপুর পারমাণবিক বিদ্যুৎ কেন্দ্রের প্রকল্প পরিচালক উপস্থিত ছিলেন।

#

আসলাম/জুলফিকার/রবি/শামীম/২০২২/১৫২০ঘণ্টা

**তথ্যবিবরণী**  নম্বর : ৫১০৯

**ডিজিটাল বাংলাদেশের শক্তিশালী ভিত্তির ওপরেই স্মার্ট বাংলাদেশ বাস্তবায়িত হবে**

**-ডাক ও টেলিযোগাযোগ মন্ত্রী**

ঢাকা ১৫ পৌষ (৩০ ডিসেম্বর) :

ডাক ও টেলিযোগাযোগ মন্ত্রী মোস্তাফা জব্বার বলেছেন, সকলের জন্য ডিজিটাল যন্ত্র সহজ লভ্য করার মাধ্যমে ডিজিটাল বাংলাদেশের ভিত্তিকে আরো সুদৃঢ় করার বিকল্প নেই। ডিজিটাল বাংলাদেশের শক্তিশালী ভিত্তির ওপরেই স্মার্ট বাংলাদেশ ভিশন ২০৪১ বাস্তবায়িত হবে। তিনি ডিজিটাল যন্ত্র উৎপাদন ও উৎপাদিত যন্ত্র প্রমোট ও বাজারজাত করতে নীতি নির্ধারক ও ট্রেডবডিসহ ডিজিটাল পণ্য উৎপাদন, বিক্রয় ও সেবার সাথে সংশ্লিষ্ট সবাইকে আরো কার্যকর ভূমিকা গ্রহণে এগিয়ে আসার আহ্বান জানান।

মন্ত্রী গতকাল ঢাকায় আইডিবি ভবনে কম্পিউটার মেলা ‘সিটি আইটি ফেয়ার -২০২২’ এর উদ্বোধনী অনুষ্ঠানে প্রধান অতিথির বক্তৃতায় এ সব কথা বলেন।

মন্ত্রী বলেন, কম্পিউটার সাধারণের নাগালে পৌঁছে দিতে প্রধানমন্ত্রী শেখ হাসিনা ভ্যাট ট্যাক্স প্রত্যাহার করে কম্পিউটার বিকাশে বৈপ্লবিক পরিবর্তনের সূচনা করেন। কম্পিউটার ব্যবহারের প্রয়োজনীয়তা বিষয়ে ট্রেডবডির ভূমিকা তুলে ধরে তিনি বলেন, এ বিষয়ে জনসচেতনতা তৈরিতে কম্পিউটার মেলাসহ মানুষের দোরগোড়ায় গিয়েছি। কম্পিউটার সহজলভ্য করতে নীতিনির্ধারকদের পরামর্শ দিয়েছি। প্রধানমন্ত্রী শেখ হাসিনার দূরদৃষ্টি সম্পন্ন নেতৃত্বে দেশে কম্পিউটার বিপ্লব ত্বরান্বিত হয়েছে। তিনি আরো বলেন, মানুষের পরিবর্তিত চাহিদার প্রয়োজনে নতুন নতুন ডিভাইসের চাহিদা মেটাতে বিক্রয় ও সেবার বিষয়টি নতুন করে এখন ভাবতে হবে। দেশে দেশে মোবাইল সেটের একটি বড় বাজার তৈরি হয়েছে। গ্রাহকরা যাতে কম্পিউটার সিটিতে মোবাইলসেট কিনতে পারে সে ব্যবস্থা প্রবর্তনের ওপর গুরুত্বারোপ করেন

বিসিএস কম্পিউটার সিটির সভাপতি এ এল মজহার ইমাম চৌধুরীর সভাপতিত্বে অনুষ্ঠানে এসোসিও এওয়ার্ড কমিটির আজীবন চেয়ারম্যান আবদুল্লাহ এইচ কাফি, বিসিএস সভাপতি ইঞ্জিনিয়ার সুব্রত সরকার, গ্লোবাল ব্রান্ড প্রাইভেট লিমিটেডের পরিচালক জসীম উদ্দিন খোন্দকার প্রমূখ বক্তৃতা করেন।

রাজধানীর আগারগাঁওয়ে দেশের বিসিএস কম্পিউটার সিটিতে গতকাল থেকে শুরু হওয়া ১০ দিনের কম্পিউটার মেলা চলবে আগামী ৭ জানুয়ারি পর্যন্ত।

#

শেফায়েত/জুলফিকার/রবি/শামীম/২০২২/১৪৪৫ঘণ্টা

তথ্যবিবরণী নম্বর : ৫১০৮

**শেখ হাসিনার নেতৃত্বে দেশ অপ্রতিরোধ্য গতিতে এগিয়ে যাচ্ছে**

**-এনামুল হক শামীম**

শরীয়তপুর,১৫ পৌষ (৩০ ডিসেম্বর)

পানি সম্পদ উপমন্ত্রী একেএম এনামুল হক শামীম বলেছেন, বঙ্গবন্ধুকন্যা প্রধানমন্ত্রী শেখ হাসিনার দেশ ও দেশের মানুষের প্রতি যে ভালোবাসা, তা অনন্য। দেশের এমন কোনো ক্ষেত্র নেই যেখানে তিনি উন্নয়ন করেননি। বঙ্গবন্ধুর সোনার বাংলা গড়তে তাঁর নেতৃত্বেই অপ্রতিরোধ্য গতিতে এগিয়ে যাচ্ছে দেশ। তিনি সব বাধা অতিক্রম করে বিরল দৃষ্টান্ত স্থাপন করে চলেছেন। একমাত্র জননেত্রী শেখ হাসিনাই বাংলাদেশের জন্য অপরিহার্য, তাঁর কোনো বিকল্প নেই।

আজ শরীয়তপুরের সখিপুরের চরভাগায় প্রধানমন্ত্রী শেখ হাসিনা প্রদত্ত আর্থিক অনুদানের চেক বিতরণ অনুষ্ঠানে প্রধান অতিথির বক্তব্যে উপমন্ত্রী এসব কথা বলেন।

উপমন্ত্রী বলেন, জিয়াউর রহমান একজন খুনি, বিএনপি একটি সন্ত্রাসী সংগঠন। এই সন্ত্রাসী সংগঠন আবারো নানামুখী ষড়যন্ত্র শুরু করেছে। আবারো যদি আগুন সন্ত্রাস করেন, পিছন দিয়ে ক্ষমতায় যাওয়ার চেষ্টা করেন, দেশের মধ্যে বিশৃঙ্খলা সৃষ্টি করেন তাহলে আপনাদেরকে ঘর থেকেই বের হতে দেওয়া হবে না।

অনুষ্ঠানে উপস্থিত ছিলেন, ভেদরগঞ্জ উপজেলা চেয়ারম্যান ও সখিপুর থানা আওয়ামী লীগের সভাপতি হুমায়ুন কবির মোল্যা, জেলা পরিষদের প্যানেল চেয়ারম্যান এমএ কাইউম, ইউএনও আব্দুল্লাহ আল মামুন, নড়িয়া উপজেলা আওয়ামী লীগের সাধারণ সম্পাদক হাসানুজ্জামান খোকন প্রমূখ।

এসময় প্রধানমন্ত্রী শেখ হাসিনার তহবিল থেকে নড়িয়া ও সখিপুরের ৪০জনকে সাড়ে ১৫ লাখ টাকার চেক বিতরণ করা হয়।

এর আগে উপমন্ত্রী ২৪'শ অসহায় ও দুস্থদের মাঝে তাঁর রত্নগর্ভা মায়ের নামে প্রতিষ্ঠিত বেগম আশ্রাফুন্নেছা ফাউন্ডেশন ও আওয়ামী লীগের পক্ষ থেকে কম্বল বিতরণ করেন।

#

গিয়াস/জুলফিকার/রবি/মাসুম/২০২২/১৪৪০ ঘণ্টা

তথ্যবিবরণী নম্বর : ৫১০৭

**কমরেড মণি সিংহের মৃত্যুবার্ষিকীতে প্রধানমন্ত্রীর বাণী**

ঢাকা, ১৫ পৌষ (৩০ ডিসেম্বর) :

প্রধানমন্ত্রী শেখ হাসিনা আগামীকাল ৩১ ডিসেম্বর কমরেড মণি সিংহের ৩২তম মৃত্যুবার্ষিকীতে নিম্নোক্ত বাণী প্রদান করেছেন :

“বাংলাদেশের কমিউনিস্ট পার্টি (সিপিবি)’র অন্যতম প্রতিষ্ঠাতা এবং গণপ্রজাতন্ত্রী বাংলাদেশের প্রথম সরকারের উপদেষ্টা কমরেড মণি সিংহের ৩২তম মৃত্যুবার্ষিকীতে আমি তাঁর স্মৃতির প্রতি গভীর শ্রদ্ধা জানাচ্ছি।

বিপ্লবী ও প্রগতিশীল গণআন্দোলনের শ্রদ্ধেয় রাজনৈতিক ব্যক্তিত্ব কমরেড মণি সিংহ উপমহাদেশের বৃটিশবিরোধী আন্দোলন ও বাঙালির স্বাধিকার আদায়ের সংগ্রামসহ সারাজীবন কৃষক-শ্রমিক-মেহনতি মানুষের অধিকার প্রতিষ্ঠার সকল ন্যায়সঙ্গত আন্দোলন ও সংগ্রামে প্রত্যক্ষভাবে যুক্ত ছিলেন। ১৯৭১ সালে বাংলাদেশের মহান মুক্তিযুদ্ধে কমরেড মণি সিংহ গুরুত্বপূর্ণ ভূমিকা পালন করেন।

সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমানের সঙ্গে কমরেড মণি সিংহের রাজনৈতিক ও ব্যক্তিগত সম্পর্ক ছিল অত্যন্ত আন্তরিক ও সৌহার্দ্যপূর্ণ। সদ্য স্বাধীন যুদ্ধ-বিধ্বস্ত বাংলাদেশের পুনর্গঠনে তিনি প্রশংসনীয় অবদান রাখেন। এই বিপ্লবী জননেতার জীবন ও কর্ম আমাদের সবসময় অনুপ্রেরণা যোগাবে।

আমি কমরেড মণি সিংহ-এর আত্মার শান্তি কামনা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক ।”

#

সরওয়ার/জুলফিকার/রবি/মাসুম/২০২২/১১০০ ঘণ্টা

আজ বিকাল পাঁচটার আগে প্রচার করা নিষেধ

**আজ বিকাল পাঁচটার আগে প্রচার করা নিষেধ**

**তথ্যবিবরণী**  নম্বর : ৫১০৬

**কমরেড মণি সিংহের ৩২তম মৃত্যুবার্ষিকীতে রাষ্ট্রপতির বাণী**

ঢাকা ১৫ পৌষ (৩০ ডিসেম্বর) :

রাষ্ট্রপতি মোঃ আবদুল হামিদ আগামীকাল ৩১ ডিসেম্বর কমরেড মণি সিংহের ৩২তম মৃত্যুবার্ষিকীতে নিম্নোক্ত বাণী প্রদান করেছেন:

“মুক্তিযুদ্ধের অন্যতম সংগঠক, উপমহাদেশে কমিউনিস্ট আন্দোলনের পুরোধা ও বাংলাদেশ কমিউনিস্ট পার্টি (সিপিবি)’র প্রতিষ্ঠাতা কমরেড মণি সিংহের ৩২তম মৃত্যুবার্ষিকীতে আমি তাঁর স্মৃতির প্রতি গভীর শ্রদ্ধা জানাই।

কমরেড মণি সিংহ উপমহাদেশের ব্রিটিশবিরোধী সশস্ত্র আন্দোলন, স্বৈরাচারী পাকিস্তানি শাসকদের বিরুদ্ধে বাঙালির স্বাধিকার অর্জনের সংগ্রামসহ সারাজীবন শ্রমিক-কৃষক-মেহনতি মানুষের অধিকার প্রতিষ্ঠার বিভিন্ন আন্দোলন ও সংগ্রামে প্রত্যক্ষভাবে যুক্ত ছিলেন। তিনি ১৯৭১ সালে বাংলাদেশের মুক্তিযুদ্ধের পক্ষে আন্তর্জাতিক সমর্থন আদায়ে গুরুত্বপূর্ণ ভূমিকা পালন করেন। তিনি কমিউনিস্ট পার্টি, ন্যাপ ও ছাত্র ইউনিয়নের কর্মীদের সংগঠিত করে গেরিলাবাহিনী গঠন করে প্রত্যক্ষ যুদ্ধে অসাধারণ অবদান রেখেছিলেন। সুদীর্ঘ রাজনৈতিক জীবনে তিনি ত্যাগ ও সততার অনুকরণীয় দৃষ্টান্ত স্থাপন করে গেছেন। এ বিপ্লবী নেতা যুগ যুগ ধরে তরুণ প্রজন্মের জন্য আদর্শ ও অনুপ্রেরণার উৎস হয়ে থাকবেন।

জাতির পিতা বঙ্গবন্ধু শেখ মুজিবুর রহমানের সাথে কমরেড মণি সিংহের রাজনৈতিক ও ব্যক্তিগত সর্ম্পক ছিল অত্যন্ত গভীর। তিনি স্বাধীন বাংলাদেশের পুনর্গঠনেও গুরুত্বপূর্ণ অবদান রেখে গেছেন। জাতি গঠনে কমরেড মণি সিংহের মতো সৎ ও ত্যাগী রাজনীতিকের অবদান যুগে যুগে স্মরণীয় হয়ে থাকবে।

আমি কমরেড মণি সিংহের ৩২তম মৃত্যুবার্ষিকীতে তাঁর বিদেহী আত্মার শান্তি কামনা করছি।

**জয় বাংলা।**

**খোদা হাফেজ, বাংলাদেশ চিরজীবী হোক।”**

**#**

**হাসান/জুলফিকার/রবি/শামীম/২০২২/১০৪০ ঘণ্টা**

**আজ বিকাল পাঁচটার আগে প্রচার করা নিষেধ**